CELEX: 32020D0290
Language: da
Date: 2020-02-28 00:00:00
Title: Kommissionens gennemførelsesafgørelse (EU) 2020/290 af 28. februar 2020 om afslutning af en delvis interimsundersøgelse af udligningstolden på importen af rør af duktilt støbejern med oprindelse i Indien uden ændring af de gældende foranstaltninger

2.3.2020   
               
               
                  DA
               
               
                  Den Europæiske Unions Tidende
               
               
                  L 61/6
               
            
         KOMMISSIONENS GENNEMFØRELSESAFGØRELSE (EU) 2020/290
         af 28. februar 2020
         om afslutning af en delvis interimsundersøgelse af udligningstolden på importen af rør af duktilt støbejern med oprindelse i Indien uden ændring af de gældende foranstaltninger
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (1), særlig artikel 14, stk. 1,
         efter at have underrettet medlemsstaterne, og
         ud fra følgende betragtninger:
         1.   SAGSFORLØB
         
         1.1.   Gældende foranstaltninger
         
         
                     (1)
                  
                  
                     Ved gennemførelsesforordning (EU) 2016/387 (»den oprindelige forordning«) indførte Europa-Kommissionen (»Kommissionen«) en endelig udligningstold på importen af rør af duktilt støbejern (også kendt som kuglegrafitstøbejern) med oprindelse i Indien (2) (»den undersøgte vare«).
                  
               
                     (2)
                  
                  
                     Den undersøgte vare er også omfattet af en endelig antidumpingtold indført ved Kommissionens gennemførelsesforordning (EU) 2016/388 på importen af rør af duktilt støbejern (også kendt som kuglegrafitstøbejern) med oprindelse i Indien (3), som ændret ved gennemførelsesforordning (EU) 2016/1369 (4).
                  
               1.2.   Anmodning om en fornyet undersøgelse
         
         
                     (3)
                  
                  
                     Den 24. juli 2018 modtog Kommissionen en anmodning om en delvis interimsundersøgelse af den gældende udligningstold i henhold til artikel 19 i forordning (EU) 2016/1037 (»grundforordningen«), indgivet af den eksporterende producent Electrosteel Castings Limited (»ECL«).
                  
               
                     (4)
                  
                  
                     I den oprindelige undersøgelse konstaterede Kommissionen en udligningstold på 9,0 % for ECL.
                  
               1.3.   Indledning af en delvis interimsundersøgelse
         
         
                     (5)
                  
                  
                     Kommissionen besluttede at indlede en delvis interimsundersøgelse i overensstemmelse med grundforordningens artikel 19, begrænset til en undersøgelse af subsidiering af ECL og dennes forretningsmæssigt forbundne virksomheder i Indien. Kommissionen offentliggjorde den 4. december 2018 en indledningsmeddelelse i Den Europæiske Unions Tidende (»indledningsmeddelelsen«) (5).
                  
               
                     (6)
                  
                  
                     Den fornyede undersøgelse fandt sted i perioden fra den 1. april 2017 til den 31. marts 2018.
                  
               1.4.   Interesserede parter
         
         
                     (7)
                  
                  
                     Kommissionen opfordrede i indledningsmeddelelsen de interesserede parter til at tilkendegive deres synspunkter. Kommissionen underrettede desuden specifikt myndighederne i det pågældende land om den fornyede undersøgelse og opfordrede dem til at deltage.
                  
               
                     (8)
                  
                  
                     De interesserede parter fik mulighed for at fremsætte skriftlige bemærkninger og for at anmode om en høring med Kommissionen og/eller høringskonsulenten i handelsprocedurer.
                  
               
                     (9)
                  
                  
                     Kommissionen afholdt to høringer med repræsentanter for ECL den 26. april 2019 og den 8. november 2019. Derudover afholdt Kommissionen to fælles høringer på anmodning fra Hydro-Mat (Belgien) og Vodoskok (Kroatien) og Rekalde (Spanien), Aquatubo (Spanien), Duna Armatura (Rumænien), G.M. Tecnorappresentanze (Italien), Termocentro (Italien) og WAPPTech Environmental Technology (Ungarn).
                  
               2.   TILBAGETRÆKNING AF ANMODNINGEN
         
         
                     (10)
                  
                  
                     Ved e-mail af 27. september 2019 gav ECL Kommissionen meddelelse om tilbagetrækning af anmodningen om en interimsundersøgelse.
                  
               
                     (11)
                  
                  
                     I henhold til grundforordningens artikel 14, stk. 1, kan procedurer afsluttes, hvis anmodningen trækkes tilbage, medmindre en sådan afslutning ikke vil være i Unionens interesse.
                  
               
                     (12)
                  
                  
                     Undersøgelsen frembragte ikke oplysninger, hvoraf det fremgik, at en afslutning af proceduren ikke ville være i Unionens interesse.
                  
               3.   KONKLUSION
         
         
                     (13)
                  
                  
                     Kommissionen var af den opfattelse, at den delvise interimsundersøgelsesprocedure bør afsluttes, uden at det er nødvendigt formelt at fastslå eventuelle væsentlige varige ændringer og ECL's subsidieringspraksis.
                  
               
                     (14)
                  
                  
                     Kommissionen konkluderede, at den delvise interimsundersøgelse, der var begrænset til en undersøgelse af subsidieringsaspektet, for så vidt angår ECL, bør afsluttes uden ændring af de gældende foranstaltninger.
                  
               4.   FREMLÆGGELSE AF OPLYSNINGER
         
         
                     (15)
                  
                  
                     Alle interesserede parter blev informeret om de vigtigste kendsgerninger og betragtninger, som førte til ovenstående konklusioner, og fik en frist til at fremsætte bemærkninger til denne fremlæggelse af oplysninger. Ingen af de modtagne bemærkninger gav anledning til ændring af konklusionen.
                  
               
                     (16)
                  
                  
                     Denne afgørelse er i overensstemmelse med udtalelse fra det udvalg, der er nedsat i henhold til grundforordningens artikel 25, stk. 1 —
                  
               VEDTAGET DENNE AFGØRELSE:
         
            Artikel 1
            Den delvise interimsundersøgelse af udligningstold på importen af rør af duktilt støbejern (også kendt som kuglegrafitstøbejern), undtagen duktile støbejernsrør uden indvendig eller udvendig coating (»rå rør«), i øjeblikket henhørende under KN-kode ex 7303 00 10 og ex 7303 00 90 (Taric-kode 7303001010 og 7303009010), med oprindelse i Indien, afsluttes.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 28. februar 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 176 af 30.6.2016, s. 55.
         
            (2)  Kommissionens gennemførelsesforordning (EU) 2016/387 af 17. marts 2016 om indførelse af en endelig udligningstold på importen af rør af duktilt støbejern (også kendt som kuglegrafitstøbejern) med oprindelse i Indien (EUT L 73 af 18.3.2016, s. 1).
         
            (3)  Kommissionens gennemførelsesforordning (EU) 2016/388 af 17. marts 2016 om indførelse af en endelig antidumpingtold på importen af rør af duktilt støbejern (også kendt som kuglegrafitstøbejern) med oprindelse i Indien (EUT L 73 af 18.3.2016, s. 53.)
         
            (4)  Kommissionens gennemførelsesforordning (EU) 2016/1369 af 11. august 2016 om ændring af gennemførelsesforordning (EU) 2016/388 om indførelse af en endelig antidumpingtold på importen af rør af duktilt støbejern (også kendt som kuglegrafitstøbejern) med oprindelse i Indien (EUT L 217 af 12.8.2016, s. 4).
         
            (5)  Meddelelse om indledning af en delvis interimsundersøgelse af udligningsforanstaltningerne vedrørende importen af rør af duktilt støbejern (også kendt som kuglegrafitstøbejern) med oprindelse i Indien (EUT C 437 af 4.12.2018, s. 32).